2017 yilning 29 noyabr kuni O‘zbekiston Respublikasi tashqi ishlar vaziri Abdulaziz Komilov Koreya Respublikasi favqulodda va muxtor elchisi Kvon Yon Uni qabul qildi. Bu haqda Tashqi ishlar vazirligi axborot xizmati xabar bermoqda. Suhbat davomida uzoq muddatli ikki tomonlama hamkorlikning yangi istiqbollarini belgilash imkonini bergan O‘zbekiston prezidenti Shavkat Mirziyoyevning Koreya Respublikasiga davlat tashrifi va yuqori va boshqa darajalardagi muzokaralar yakunlari yuzasidan fikr almashildi. Shuningdek, suhbatda siyosiy, savdo-iqtisodiy, moliya-investitsiya, madaniy-gumanitar va boshqa sohalarda erishilgan o‘zaro manfaatli kelishuvlarni hamda ikki mamlakat yetakchi iqtisodiy tuzilmalari o‘rtasida yirik tijorat shartnomalarni bosqichma-bosqich amalga oshirishning amaliy masalalari muhokama qilindi.